2016માં ડિરેક્ટર રાજેશ માપુસ્કર (‘ફેરારી કી સવારી’વાળા)ની મરાઠી ફિલ્મ આવેલી, ‘વેન્ટિલેટર’, જેમાં એક બહોળા પરિવારના વડીલ ગંભીર માંદગીમાં સપડાતાં એમને વેન્ટિલેટર પર રાખવામાં આવે છે ને એમનાં તમામ સગાંવહાલાં (ટોટલ 116 કેરેક્ટર અથવા 116 કલાકાર) હૉસ્પિટલમાં ભેગા થાય છે. લેખક-દિગ્દર્શક હર્ષ છાયાની ‘ખજૂર પે અટકે’માંય મામલો લગભગ આવો જ છે. મુંબઈમાં રહેતા દેવીન્દરભાઈ સેમી-કોમા અવસ્થામાં સરી પડતાં હૉસ્પિટલમાં ઍડમિટ કરવામાં આવે છે. એમનો દીકરો લખનૌમાં રહેતા દેવીન્દરભાઈના મોટા ભાઈ ને પોતાના કાકા જિતીન્દર (મનોજ પાહવા)ને સમાચાર આપે છે. વધુપડતા ઈમોશનલ એવા જિતીન્દર ધડાધડ ભાઈબહેનોને (વિનય પાઠક-ડૉલી અહલુવાલિયા)ને ફોન કરે છે, પોતે સપરિવાર પ્લેન પકડીને મુંબઈ ધસી આવે છે. એ જ રીતે કોઈ ઈંદોરથી, કોઈ ભોપાળથી સર્વે મુંબઈ દોડીને હૉસ્પિટલમાં દેવીન્દરભાઈનાં પત્ની કાદંબરી (અલકા અમીન) ને પુત્ર આલોક પાસે પહોંચી જાય છે. એમની મનઃ સ્થિતિ કાદંબરીબહેન પુત્રને કહે છેઃ “પાપા અભી જિંદા હૈ ઔર આ ગયા પૂરા ખાનદાન માતમ મનાને”. તો આલોક એની ગર્લફ્રેન્ડને કહે છેઃ “યાર, એક તો પાપા કા કૂછ પતા નહીં ચલ રહા ઔર ઉપર સે યે સારે સર પે ઈકઠ્ઠા હુએ પડે હૈ.”